作者:仇遠
標題:風流子
內容:紅錦舊同心。西池上、曾與系青禽。記山水寫情，秋桐促軫，鴛鴦縈恨，春繡停針。常嘆好風妨畫扇，明月墮瑤簪。短夢易殘，一聲長笛，新愁無限，何處孤砧。香奩依然在，但鸞鏡、孤影渺渺難尋。雨後胭脂，應想粉蝕塵侵。悵去帆漸杳，魚鱗浪淺，遠箋難寄，鴻尾雲深。回首高樓，不堪煙雨平林。